
Fluortartalmú ligandumok Mn(II)-komplexeinek koordinációs kémiai vizsgálata

Kulcsszavak: Mágneses rezonanciás képalkotás; Mn(II)-alapú kontrasztanyagok; stabilitás; inertség; relaxációs hatás
A Mágneses Rezonanciás Képalkotás (MRI) korunk egyik legmeghatározóbb orvos
diagnosztikai eljárása, mellyel a szervezet nem invazív vizsgálata szignifikánsan fejlődött.
Az elmúlt években az intelligens kontrasztanyagok fejlesztése egyre nagyobb szerepet
kapott a kontrasztanyag kutatás területén. Az intelligens kontrasztanyagok képesek
érzékelni és reagálni a környezetükben zajló biológiai és kémiai folyamatokra.
Segítségükkel pontosabb és specifikusabb képet kapunk a szervezetben zajló folyamatokról,
pl. a sejtek aktivitásáról, így a tumorok lokalizálásában nagy szerepük van. A Gd(III)-ion
alapú kontrasztanyagok által okozott káros hatások, mint a gadolínium lerakódás vagy a
nefrogén szisztémás fibrózis (NSF) miatt, intenzív kutatások indultak el új kontrasztnövelő
anyagok kifejlesztése céljából. Ezen kutatáshoz kapcsolódva célunk a termodinamikailag
stabil, kinetikailag inert, a pH változásra reagáló, Mn(II)-ra, mint esszenciális paramágneses
fémionra alapozó pH-érzékeny kontrasztanyag-jelölt előállítása és jellemzése volt. A
Mn(II)-komplexálásra alkalmas ligandumot úgy terveztük meg, hogy a szerkezetében Fatomokat is tartalmazzon, így a megszokott 1H-MRI képalkotás mellett, a 19F-MRI
képalkotásra is alkalmas legyen.
A PC2PA-EA-TFSA komplexképző előállítása és jellemzése után az egyensúlyi
paraméterek meghatározására pH-potenciometriás módszert használtunk. Meghatároztuk a
Mn(II)-komplex stabilitását (logKMnL=17,30 és pMn=8,63), ami kiugróan nagy értéknek
adódott. A PC2PA-EA-TFSA ligandum szulfonamidcsoportjának a protonálódási állandója
pK=9,47, ami a Mn(II)-komplex esetében pK=8,23-ra csökkent. Relaxometriás
vizsgálataink alapján ezen pH felett a komplex nem tartalmaz a fémionhoz koordinálódó
vízmolekulát, míg alatta a protonált komplexben ez megjelenik, amire a relaxivitás adatok
alapján következtetünk. Azonban a komplex-protonálódási állandója távol esik a fiziológiás
pH-tartománytól, így teszteltük azt is, hogy a Gd(III)-komplex esetében hogy alakul ez az
állandó. Ezen vizsgálat alapján (pK=7,29) a [Gd(PC2PA-EA-TFSA)]-komplex potenciális
pH-érzékeny bimodális kontrasztanyag-jelöltnek tekinthető.
A [Mn(PC2PA-EA-TFSA)]-komplex inertségéről 1H relaxometriás módszerrel Zn(II)-vel
lejátszódó cserereakciók elemzésével gyűjtöttünk adatokat 25 és 37°C-on pH=6,0-nál. A
felezési idő 25°C-on 37,94 óra volt, míg 37°C-on 13,37 órára csökkent, amely messze
meghaladja a klinikai próbák alatt álló [Mn(PyC3A)]-kelátra mért közel fél órás felezési
időt.



